বিশেষভাবে সক্ষম শিশুদের ‘পারপল ফেয়ার’! রামকৃষ্ণ মিশনের বড় উদ্যোগ

কলকাতা: বিশেষভাবে সক্ষম (Specially Able) হলেও তাঁরা পিছিয়ে নেই। তাই আজ ‘পারপল ফেয়ার’ (Purple Fair) তাঁদের ঘিরেই। প্রতিভা ও আত্মবিশ্বাসকে সামনে আনার উদ্দেশ্যে নরেন্দ্রপুর রামকৃষ্ণ মিশন (Narendrapur Ramkrishna Mission) ব্লাইন্ড বয়েজ অ্যাকাডেমির (Blind Boys Academy) উদ্যোগ নিল এই বিশেষভাবে সক্ষমদের। ভিজুয়ালি ইম্পেয়ার, ইন্টেলেকচুয়ালি ডিসেবল্ড এবং হিয়ারিং ইমপেয়ার্ড—তিন শ্রেণির অনেক ছাত্রছাত্রীরা অংশগ্রহণ করেন এই বিশেষ মেলায়।

আসলে বিশেষভাবে সক্ষম শিশুদের সমাজে গ্রহণযোগ্যতার পরিসর বাড়াতেই এই উদ্যোগ নিল রামকৃষ্ণ মিশন। মেলায় বিভিন্ন সাংস্কৃতিক অনুষ্ঠান, খেলাধুলো, অডিও-ভিজুয়াল প্রদর্শনী এবং দক্ষতা ভিত্তিক পরিবেশনা নজর কেড়েছে সকলের। দৃষ্টিহীনদের জন্য আয়োজিত হল দাবা, সাঁতার, জুডো, ফুটবল ও ক্রিকেট প্রতিযোগিতা।

আরও পড়ুন:

এই ‘পারপল ফেয়ার’-এ অংশগ্রহণকারী আয়ুষ মান্না জানান, “এ ধরনের মেলা আমাদের নিজেদের প্রমাণ করার সুযোগ দেয়। সবাই মিলে অংশ নিতে পারার আনন্দটাই সবচেয়ে বড়।”

মেলাটি সফলভাবে পরিচালনায় এগিয়ে এসেছে ন্যাশনাল অ্যাকাডেমি অফ ডাইরেক্ট ট্যাক্সেসের কলকাতা শাখা। সহযোগিতার গুরুত্ব উল্লেখ করে প্রাক্তন অধ্যক্ষ বিশ্বজিৎ ঘোষ বলেন, “এই ধরনের আয়োজন সমাজের প্রতি আমাদের দায়বদ্ধতার বার্তা দেয়।”

বিশেষভাবে সক্ষমদের আত্মবিশ্বাস ও সামাজিক অংশগ্রহণ বাড়াতে এই উদ্যোগ অত্যন্ত কার্যকরী ভূমিকা নেবে বলে মত অধ্যক্ষ ব্রহ্মচারী অসীমোচৈতন্যর। তবে তাঁর কথায়, ভবিষ্যতে আরও বেশি মানুষ যদি এই ধরনের উদ্যোগে পাশে দাঁড়ান, তবে বিশেষভাবে সক্ষমদের স্বনির্ভরতার পথ আরও সুগম হবে।